Itthon vívja harmadik profi ökölvívó meccsét Veres Roland szeptemberben 

Szeptember 12-én Veresegyházán rendezik meg a Golden Fight Series sorozat Royal 02 gáláját, amelynek főmérkőzésén a harmadik profi ökölvívó mérkőzésére készülő Veres Roland is ringbe lép.

Bő kilenc hónap után ismét profi ökölvívó mérkőzésen lép ringbe Veres Roland. A korábban kick-boxban Világjátékok-győztes és ötszörös világbajnok klasszis a Golden Fight Series sorozat Royal 02 gáláján ráadásul hazai közönség előtt vívhatja harmadik profi meccsét a gála főmeccsén szeptember 12-én Veresegyházán. 

„Nagyon örülök neki, hogy itthon bokszolhatok, mert ez egy olyan dolog számomra, ami eddig még kimaradt a pályafutásomból. Mindig nagy álmom volt, hogy egy ilyen gála szervezésében én is segítsek. Azt gondolom, ha egy nagy show-t le tudunk tenni az asztalra, akkor az emberek látják majd, hogy így is lehet profi küzdősport eseményt szervezni itthon. Nem szeretem azt a kifejezést, hogy idehozni Amerikát, de azt gondolom, hogy majd Amerika is nézheti a gálát, mert azt tudom, hogy az én bevonulásom az nagyon "beteg" lesz...” – tekintett előre nevetve az amerikai profi szerződéssel rendelkező sportoló. 

Rolandhoz hasonlóan párja, Enyingi Sára is remek körülmények között készülhetett az utóbbi félévben többnyire az Egyesült Államokban, aminek meg is lett az eredménye, hiszen már ő is amerikai profi szerződéssel rendelkezik. Profi debütáló ökölvívó mérkőzése szintén szeptember 12-i gálán lesz a korábban taekwondóban Európa-bajnok, kick-boxban pedig világ- és Európa-bajnok tehetségnek. 

„Az első profi meccsem előtt az motivál, hogy hazai közönség előtt mutatkozhatok be. Valamint az, hogy a női küzdősportot kezdhetem el fellendíteni itt Magyarországon. Nekem sokat jelent, amikor a szurkolók a nevemet skandálják vagy azt kiabálják, hogy hajrá! Úgyhogy most is számítok erre majd Veresegyházán.” – nyilatkozta Enyingi Sára. 

Mester Soma neve a Hell Boxing Kings tornáról lehet ismertebb a küzdősportot szeretők számára. A többszörös magyar bajnok ökölvívó második profi mérkőzésére készül, amelyet az elsőhöz hasonlóan szeretne megnyerni. A gálán emellett a tervek szerint nem csupán profi boksz szerepel majd a programban, hanem muaythai és MMA összecsapások is. 

